作者:楊炯
標題:和輔先入昊天觀星瞻
內容:遁甲爰皇裡，星佔太乙宮。天門開奕奕，佳氣鬱蔥蔥。碧落三幹外，黃圖四海中。邑居環若水，城闕抵新豐。玉檻昆侖側，金樞地軸東。上真朝北斗，元始詠南風。漢君祠五帝，淮王禮八公。道書編竹簡，靈液灌梧桐。草茂瓊階綠，花繁寶樹紅。石樓紛似畫，地鏡淼如空。桑海年應積，桃源路不窮。黃軒若有問，三月住崆峒。